एमसीडी मतगणना: ‘आप’ ने बहुमत का 126 का आंकड़ा छूआ
दिल्ली नगर निगम (एमसीडी) चुनाव में आम आदमी पार्टी (आप) ने बहुमत का 126 का आंकड़ा छू लिया है। वहीं भारतीय जनता पार्टी (भाजपा) ने 97 सीट पर जीत दर्ज की है।
राज्य निर्वाचन आयोग की ओर से दो बजे जारी किए गए अद्यतन आंकड़ों के अनुसार, ‘आप’ ने 130 सीट पर जीत दर्ज की है और चार पर आगे चल रही है। बहुमत के लिए किसी भी पार्टी को एमसीडी के 250 वार्ड में से 126 पर जीत दर्ज करना जरूरी होता है।
भारतीय जनता पार्टी (भाजपा) ने भी कड़ी टक्कर देते हुए 97 सीट पर जीत दर्ज की और वह चार सीट पर आगे है। दूसरी ओर, कांग्रेस ने अभी तक केवल सात सीट अपने नाम की है।
उत्तर-पूर्वी दिल्ली के सीलमपुर वार्ड से शकीला सहित तीन निर्दलीय उम्मीदवारों ने भी जीत दर्ज की है।
दिल्ली के उप मुख्यमंत्री मनीष सिसोदिया ने एमसीडी चुनाव में ‘आप’ की जीत के लिए दिल्ली की जनता को धन्यवाद दिया और कहा, ‘‘दुनिया की सबसे बड़ी और सबसे नकारात्मक ’’ पार्टी की हार हुई।
एमसीडी चुनाव: ‘आप’ की सुल्तानपुरी ए से ट्रांसजेंडर उम्मीदवार बॉबी ने जीत दर्ज की
दिल्ली नगर निगम चुनाव में आम आदमी पार्टी (आप) की सुल्तानपुरी ए से ट्रांसजेंडर उम्मीदवार बॉबी चुनाव जीत गई हैं।
बॉबी ने अपने करीबी प्रतिद्वंद्वी कांग्रेस उम्मीदवार वरुण ढाका को 6,714 मतों से मात दी।
चुनाव में बॉबी अकेली ट्रांसजेंडर उम्मीदवार थीं।
पार्टी का प्रतिनिधित्व करने के लिए चुने जाने के बाद बॉबी ने कहा था कि वह अपने निर्वाचन क्षेत्र को सुंदर बनाना चाहती हैं और उनके आसपास रहने वाले लोगों के जीवन में सुधार लाना चाहती हैं।
बॉबी ने कहा था कि वह दिल्ली नगर निगम (एमसीडी) से भ्रष्टाचार को खत्म करने के लिए काम करेंगी।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva awa_Deva awa_Deva hin_Deva bho_Deva bho_Deva hin_Deva awa_Deva hin_Deva hin_Deva hin_Deva